ប្រព័ន្ធផែនការនៅរដ្ឋបាលថ្នាក់ក្រោមជាតិ​

១. សេចក្តីផ្តើម

តាមរយៈការអនុវត្តកំណែទម្រង់វិមជ្ឈការ និងវិសហមជ្ឈការនៅកម្ពុជា ប្រព័ន្ធរៀបចំផែនការនៅរដ្ឋបាលថ្នាក់ក្រោមជាតិត្រូវបានផ្លាស់ប្តូរពីបែបផែននៃការរៀបចំផែនការតាមបែបមជ្ឈការ ទៅជាការរៀបចំផែនការមួយដែលមានការចូលរួមពីប្រជាពលរដ្ឋ និងឆ្លើយតបទៅនឹងតម្រូវការអាទិភាពរបស់ប្រជាពលរដ្ឋ ដោយចាប់ផ្តើមពីរដ្ឋបាលឃុំ សង្កាត់ រហូតដល់ក្រុង ស្រុក ខណ្ឌ និងរាជធានី ខេត្តទូទាំងប្រទេស។

ច្បាប់ស្តីពីការគ្រប់គ្រង​រដ្ឋ​បាល​​ឃុំ សង្កាត់ និងច្បាប់ស្តីពីការគ្រប់គ្រងរដ្ឋបាលរាជធានី ខេត្ត ក្រុង ស្រុក ខណ្ឌ ​បានតម្រូវឲ្យ​ក្រុមប្រឹក្សា​នៃរដ្ឋបាល​ថ្នាក់ក្រោមជាតិនីមួយៗរៀបចំកសាងផែនការ​អភិវឌ្ឍ​​ន៍រយៈពេលប្រាំឆ្នាំ ​និង​កម្មវិធី​វិនិយោគបីឆ្នាំរំកិលរៀងរាល់ឆ្នាំ~~​~~។ ផែនការអភិវឌ្ឍន៍រយៈពេលប្រាំឆ្នាំ និង​កម្ម​វិធី​​​វិនិយោគបីឆ្នាំរំកិល គឺជាមធ្យោបាយយ៉ាងសំខាន់របស់​រដ្ឋបាល​ថ្នាក់​ក្រោមជាតិ ដែលត្រូវប្រើប្រាស់សម្រាប់កំណត់​អំពី​បញ្ហា និងតម្រូវការជាអាទិភាពយ៉ាងពិតប្រាកដ​របស់​​មូលដ្ឋាន ព្រមទាំងកំណត់អំពី​សក្តានុពល​នានាដែលរដ្ឋបាលថ្នាក់ក្រោមជាតិនីមួយៗមាន និងកិច្ចអន្តរាគមន៍ចាំបាច់នានា ដើម្បីដោះ​ស្រាយនូវបញ្ហាប្រឈមនានា សំដៅឆ្លើយតបទៅនឹងតម្រូវការ​ជា​អាទិ​ភាពរបស់ប្រជាពលរដ្ឋនៅក្នុងមូលដ្ឋាន។

២. គោលការណ៍

ការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលនៅរដ្ឋបាលថ្នាក់ក្រោមជាតិ ត្រូវអនុលោមតាមគោលការណ៍សំខាន់ៗចំនួន៩ ដូចខាងក្រោម ៖​

* **ការចែករំលែកព័ត៌មាន ៖** ការកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលត្រូវ​មានការចែករំលែកព័ត៌មានរវាងរដ្ឋបាលថ្នាក់ផ្សេងៗគ្នា ប្រជាពល​រដ្ឋ ​មន្ទីរ អង្គភាព ការិ​យាល័យ អង្គការជាតិ អន្ដរជាតិ និងដៃគូអភិវឌ្ឍន៍នានា ព្រមទាំងវិស័យ​ឯកជននានាដែល​មាននៅក្នុងដែនសមត្ថកិច្ចរបស់ក្រុមប្រឹក្សានៃរដ្ឋបាលថ្នាក់ក្រោមជាតិនីមួយៗ។
* **តម្លាភាព ៖** ការកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលត្រូវធ្វើឡើង​ស្រប​តាមបែបបទ នីតិវិធី គោលការណ៍ណែនាំ ដោយមិនមានការលាក់លៀម គ្រប់​អ្នកពាក់​ព័ន្ធ​ទាំង​អស់​បានចូលរួម​ក្នុង​ដំណើរការនៃការសម្រេចចិត្ដនានា ហើយព័ត៌​មាន​​​ជុំវិញការធ្វើ​សេច​ក្ដី​សម្រេចចិត្ដនេះ​ត្រូវ​បានផ្សព្វផ្សាយជាសាធារណៈ។
* **សង្គតិភាព** **និងសុខដុមនីយកម្ម** ៖ ការកសាងផែនការអភិវឌ្ឍន៍ និងកម្មវិធីវិនិ​យោគបីឆ្នាំរំកិល​ត្រូវ​បានរៀបចំឡើងមានលំដាប់លំដោយត្រឹមត្រូវ ស៊ីសង្វាក់ និងមានលក្ខណៈ​​​សម​ស្រប​​សម្រាប់​គ្រប់អ្នកពាក់ព័ន្ធនានា និងត្រូវមានលក្ខណៈស្របគ្នាជាមួយនឹងគោលនយោ​បាយ ផែនការ​យុទ្ធសាស្ដ្រអភិវឌ្ឍន៍ជាតិ និងលិខិតបទដ្ឋានគតិយុត្តដែលមានជាធរមាន។
* **ការចូលរួមពិគ្រោះយោបល់ជាទូទៅ ៖** ការកសាងផែនការ និងកម្មវិធីវិនិយោគបីឆ្នាំរំកិល​ ត្រូវមានការពិគ្រោះយោបល់ជាមួយប្រជាពលរដ្ឋ និងអ្នកពាក់ព័ន្ធក្នុង​ដែន​សមត្ថ​កិច្ច​របស់​ក្រុមប្រឹក្សា។
* **ការឆ្លើយតបនឹងតម្រូវការ** ៖ ផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ត្រូវតែ​ឆ្លើយ​​តបទៅនឹងតម្រូវការរបស់ប្រជាពលរដ្ឋនៅក្នុងដែនសមត្ថកិច្ចរបស់ក្រុមប្រឹក្សា។
* **គណនេយ្យភាពតាមបែបប្រជាធិបតេយ្យ** ៖ ក្រុមប្រឹក្សានៃរដ្ឋបាលថ្នាក់ក្រោមជាតិនីមួយៗ ត្រូវមានគណនេយ្យភាពជាមួយប្រជាពលរដ្ឋ និងអ្នកពាក់ព័ន្ធដទៃទៀតអំពីផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលរបស់ខ្លួន។​
* **ប្រសិទ្ធភាព និងសុក្រឹតភាពសេដ្ឋកិច្ច និងសង្គម** ៖ ផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ត្រូវរៀបចំ និងអនុវត្ដប្រកបដោយប្រសិទ្ធភាព និងត្រូវចូលរួមចំណែក​ជំរុញ​ការ​អភិវឌ្ឍន៍សេដ្ឋកិច្ច និងសង្គមក្នុងដែនសមត្ថកិច្ចរបស់ក្រុមប្រឹក្សា។
* **ការធានាចីរភាពធនធានធម្មជាតិ និងបរិស្ថាន** ៖ ការកសាង និង​អនុវត្ដផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ត្រូវធានានូវនិរន្ដរភាពធនធានធម្មជាតិ និងបរិស្ថាន ពោល​គឺមិនបង្កឱ្យមានផលប៉ះពាល់ជាអវិជ្ជមានដល់ធនធានធម្មជាតិ និងបរិស្ថានឡើយ។
* **ការធានាសមធម៌** ៖ ការកសាង និងអនុវត្ដផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ត្រូវតែធានាឱ្យមានការចូលរួម និងការផ្ដល់ផលប្រយោជន៍ដល់គ្រប់អ្នកពាក់ព័ន្ធ​ទាំងអស់ ពិសេសស្ដ្រី កុមារ ជនក្រីក្រ ជនពិការ ក្រុមជនភាគតិច និងជនងាយ​រងគ្រោះ​ដែល​មាន​ក្នុងដែលសមត្ថកិច្ចរបស់រដ្ឋបាលថ្នាក់ក្រោមជាតិនីមួយៗ។​

៣. យន្តការគាំទ្រ និងអនុវត្ត

* **នៅថ្នាក់ជាតិ ៖** ក្រសួងមហាផ្ទៃ ដឹកនាំសម្របសម្រួលជាមួយក្រសួងផែនការ ក្រសួងសេដ្ឋកិច្ច និងហិរញ្ញវត្ថុ លេខាធិការដ្ឋាន គ.ជ.អ.ប និងក្រសួង ស្ថាប័នពាក់ព័ន្ធ ដើម្បីរៀបចំ និង ដាក់ចេញនូវគោលនយោបាយ លិខិតបទដ្ឋានគតិយុត្តិ និងសេចក្តីណែនាំបច្ចេកទេសស្តីពី ការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ ក្រោមជាតិ ព្រមទាំងផ្តល់ការបណ្តុះបណ្តាល អភិវឌ្ឍន៍សមត្ថភាព និងការគាំទ្របច្ចេកទេស នានាដល់រដ្ឋបាលថ្នាក់ក្រោមជាតិក្នុងការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល។​
* **នៅថ្នាក់រាជធានី ខេត្ត និងក្រុង ស្រុក ខណ្ឌ ៖** ក្រុមការងារកសាផែនការរាជធានី ខេត្ត និងក្រុមការងារកសាងផែនការក្រុង ស្រុក ខណ្ឌ គឺជាយន្តការស្នូល ក្នុងការសម្របសម្រួល និងរៀបចំអនុវត្តដំណើរការនៃការកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលរាជធានី ខេត្ត និងក្រុង ស្រុក ខណ្ឌនីមួយៗ ដោយមានការណែនាំផ្នែកគោលនយោបាយពីក្រុមប្រឹក្សា និងការដឹកនាំដោយដោយគណៈអភិបាលនៃរដ្ឋបាលសាមីនីមួយៗ។ ជាមួយគ្នានេះ គណៈកម្មាធិការសម្របសម្រួលបច្ចេកទេសរាជធានី ខេត្ត​ និងក្រុង ស្រុក ខណ្ឌ ក៏បានដើរតួនាទីយ៉ាងសំខាន់ក្នុងការជួយពិនិត្យ និងផ្តល់យោបល់លើសេចក្តីព្រាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល មុនពេលដាក់ជូនក្រុមប្រឹក្សានៃរដ្ឋបាលសាមីពិនិត្យ និងអនុម័ត​។
* **នៅថ្នាក់ឃុំ សង្កាត់ ៖** ​គណៈកម្មាធិការកសាងផែនការ និងថវិកាឃុំ សង្កាត់ (គ.ផ.ថ) គឺជាយន្តការចម្បងក្នុងការដឹកនាំ សម្របសម្រួល និងអនុវត្តការរៀបចំកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលឃុំ សង្កាត់។ ក្នុងការអនុវត្តតួនាទី ភារកិច្ចរបស់ខ្លួន គណៈកម្មាធិការនេះទទួលបានការគាំទ្របច្ចេកទេសដោយផ្ទាល់ពីការិ​យាល័យផែនការ និងគាំទ្រឃុំ សង្កាត់នៃរដ្ឋបាលក្រុង ស្រុក និងឬការិយាល័យផែនការ និងហិរញ្ញវត្ថុ នៃរដ្ឋបាលខណ្ឌ ព្រមទាំងទទួលបានការគាំទ្រពីទីចាត់ការផែនការវិនិយោគនៃរដ្ឋបាលរាជធានី​ ខេត្តផងដែរ​។​

ក្រៅពីយន្តការស្នូលនៅថ្នាក់ជាតិ ថ្នា្កក់រាជធានី ខេត្ត ក្រុង ស្រុក ខណ្ឌ និងឃុំ សង្កាត់ខាងលើ ក៏នៅមានយន្តការគាំទ្រនានានៅតាមរដ្ឋបាលថ្នាក់ក្រោមជាតិនីមួយៗ ដូចជា មន្ទីរ អង្គភាព ការិយាល័យជំនាញ និងអង្គការសង្គមស៊ីវិល។

៤. វីធីសាស្រ្ត​/ដំណើរការរៀបចំផែនការ

ដំណើរការនៃការរៀបចំផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលមានការផ្លាស់ប្តូរជា បន្តបន្ទាប់តាមដំណាក់កាលនីមួយៗដូចខាងក្រោម៖

* ដំណាក់កាលទី១ ៖ នៅក្នុងឆ្នាំ២០០២ បន្ទាប់ពីប្រកាសចូលកាន់តំណែង ក្រុមប្រឹក្សានៃរដ្ឋបាលឃុំ សង្កាត់អាណត្តិទី១បានរៀបចំចាត់ចែងរៀបចំផែនការអភិវឌ្ឍន៍របស់ខ្លួន ស្របតាមសេចក្តីណែនាំស្តីពីការរៀបចំផែនការអភិវឌ្ឍន៍ឃុំ សង្កាត់។ ជាមួយគ្នានេះ ក្រុមប្រឹក្សាឃុំ សង្កាត់ បានរៀបចំកម្មវិធីវិនិយោគ០៣​ឆ្នាំរំកិលរបស់ខ្លួន ស្របតាមសេចក្តីណែនាំស្តីពីការរៀបចំផែនការអភិវឌ្ឍន៍ឃុំ សង្កាត់។ សេចក្តីណែនាំសម្រាប់ការរៀបចំផែនការអភិវឌ្ឍន៍នេះ បានផ្តល់ការតម្រង់ទិសដល់ក្រុមប្រឹក្សាឃុំ សង្កាត់​​នីមួយៗអនុវត្តការរៀបចំផែនការអភិវឌ្ឍន៍ចំនួន១១ជំហាន ដែលរួមមាន ១).ការវាយតម្លៃកម្រិតនៃការអភិវឌ្ឍន៍របស់ឃុំ ២).ការផ្ទៀងផ្ទាត់ និងវាយតម្លៃនៅកម្រិតភូមិ ៣).ការចាត់អាទិភាពតម្រូវការ/បញ្ហានៅថ្នាក់ឃុំ ៤).ការរៀបចំក្របខ័ណ្ឌការងារអភិវឌ្ឍន៍ឃុំ ៥).ការរៀបចំយុទ្ធសាស្រ្តគម្រោង ៦).ការប៉ាន់ស្មានចំណូលឃុំ សង្កាត់រយៈពេលមធ្យម ៧).ការជ្រើសរើសគម្រោង ៨).សិក្ខាសាលាសមាហរណកម្មផែនការនៅថ្នាក់ស្រុក ខណ្ឌ ៩).កម្មវិធីពហុវិស័យ ១០).រៀបចំសេចក្តីព្រាងផែនការអភិវឌ្ឍន៍រយៈពេលប្រាំឆ្នាំ និងកម្មវិធីវិនិយោគបីឆ្នាំរំកិល ១១). អនុម័តផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល។ ដោយសារសេចក្តីណែនាំដែលបានរៀបចំ​ និងដាក់ឱ្យអនុវត្តក្នុងឆ្នាំ២០០២​មិនទាន់បានបែងចែកឱ្យច្បាស់ដាច់ដោយឡែករវាងការរៀបចំផែនការអភិវឌ្ឍន៍ និង​កម្មវិធីវិនិយោគ ដែលនាំឱ្យមានភាពស្មុគស្មាញ និងពិបាកអនុវត្តនៅថ្នាក់ក្រោមជាតិ និងដើម្បីជួយដល់រដ្ឋបាលឃុំ សង្កាត់ក្នុងការរៀបចំកម្មវិធីវិនិយោគឱ្យបានកាន់តែល្អប្រសើរ និងបានគ្រប់ជ្រុងជ្រោយ ពិសេសការធានាបាននូវការឆ្លើយតបទៅនឹងតម្រូវការរបស់ប្រជាពលរដ្ឋជាស្រ្តី និងកុមារ នៅខែឧសភា ឆ្នាំ២០០៥ ដោយមានការចូលរួមសហការគាំទ្រពីក្រសួងមហាផ្ទៃ ក្រសួងផែនការ និងក្រសួងកិច្ចការនារី ឯកសារណែនាំបច្ចេកទសសម្រាប់អ្នកសម្របសម្រួលដំណើរការរៀបចំកម្មវិធីវិនិយោគ០៣ឆ្នាំរំកិលឃុំ សង្កាត់ ត្រូវបានរៀបចំ និងដាក់ឱ្យអនុវត្ត ដោយដាក់បញ្ចូលបន្ថែមនូវវិធីសាស្រ្ត និងឧបករណ៍បញ្រ្ជាបយេនឌ័រទៅក្នុងដំណើរការនៃការរៀបចំកម្មវិធីវិនិយោគបីឆ្នាំរំកិលឃុំ សង្កាត់។
* ដំណាក់កាលទី២ ៖ ដោយផ្អែកលើមេរៀន និងបទពិសោធន៍នៃការរៀបចំផែនការអភិវឌ្ឍន៍រយៈពេល០៥ឆ្នាំ និងការរៀបចំកម្មវិធីវិនិយោគបីឆ្នាំរំកិលរបស់ក្រុមប្រឹក្សាឃុំ សង្កាត់អាណត្តិទី១ និងដើម្បីផ្តល់ការណែនាំដល់ក្រុមប្រឹក្សាឃុំ សង្កាត់អាណត្តិទី២ នៅខែកក្កដា ឆ្នាំ២០០៧ គណៈកម្មាធិការជាតិដឹកនាំការងារកំណែទម្រង់វិមជ្ឈការ និងវិសហមជ្ឈការ បានដាក់ចេញនូវសេចក្តីណែនាំស្តីពីការរៀបចំផែនការអភិវឌ្ឍន៍ឃុំ សង្កាត់ និងកម្មវិធីវិនិយោគឃុំ សង្កាត់ដាច់ដោយឡែកពីគ្នា ដោយបានបង្រួមសកម្មភាពនៃការរៀបចំផែនការអភិវឌ្ឍន៍ពី១១ជំហានមកត្រឹម៥ជំហាន។ ការរៀបចំ និងកសាងផែនការអភិវឌ្ឍន៍ឃុំ សង្កាត់ត្រូវអនុវត្តតាមជំហានទាំង៥ ដែលរួមមាន ១).សេចក្តីព្រាងក្របខ័ណ្ឌអភិវឌ្ឍន៍ និងថវិកា ២).កិច្ចប្រជុំពិគ្រោះយោបល់ស្តីពីការអភិវឌ្ឍឃុំ សង្កាត់ ៣).សេចក្តីព្រាងផែនការអភិវឌ្ឍន៍ឃុំ សង្កាត់ ៤).ការអនុម័តផែនការអភិវឌ្ឍន៍ឃុំ សង្កាត់ និង ៥).ការវាយតម្លៃអំពីការអនុវត្តផែនការ អភិវឌ្ឍន៍ឃុំ សង្កាត់។ ជាមួយគ្នានេះការរៀបចំ និងកសាងកម្មវិធីវិនិយោគបីឆ្នាំរំកិល ត្រូវបានកែសម្រួលមកចំនួន៥ជំហានដែលរួមមាន ១).ការពិនិត្យបញ្ហា និងតម្រូវការជាមួយប្រជាពលរដ្ឋឡើងវិញ ២).ការរៀបចំគម្រោងវិនិយោគឃុំ សង្កាត់ ៣).សិក្ខាសាលាសមាហរណកម្មផែនការថ្នាក់ស្រុក ខណ្ឌ ៤).ការអនុវត្តកម្មវិធីវិនិយោគបីឆ្នាំរំកិលឃុំ សង្កាត់ និង ៥).ការតាមដានត្រួតពិនិត្យ និងវាយតម្លៃការអនុវត្តកម្មវិធីវិនិយោគបីឆ្នាំរំកិលឃុំ សង្កាត់។​
* ដំណាក់កាលទី៣ ៖ ដំណើរការអនុវត្តកំណែទម្រង់វិមជ្ឈការ និងវិសហមជ្ឈការបានពង្រីកដល់រដ្ឋបាលក្រុង ស្រុក ខណ្ឌ និងរាជធានី ខេត្ត តាមរយៈការបោះឆ្នោតជ្រើសរើសក្រុមប្រឹក្សាក្រុង ក្រុមប្រឹក្សាស្រុក ក្រុមប្រឹក្សាខណ្ឌ និងក្រុមប្រឹក្សារាជធានី ក្រុមប្រឹក្សាខេត្តសម្រាប់អាណត្តិទី១នៅឆ្នាំ២០០៩។​ ដោយអនុលោមតាមច្បាប់ស្តីពីការគ្រប់គ្រងរដ្ឋបាលរាជធានី ខេត្ត ក្រុង ស្រុក ខណ្ឌ ដែលតម្រូវឲ្យក្រុមប្រឹក្សានៃរដ្ឋបាលរាជធានី ខេត្ត ក្រុង ស្រុក ខណ្ឌនីមួយៗត្រូវរៀបចំផែនការអភិវឌ្ឍន៍រយៈពេល០៥ឆ្នាំរបស់ខ្លួន រាជរដ្ឋាភិបាលបានដាក់ចេញនូវអនុក្រឹត្យលេខ២១៩ អនក្រ.បក ចុះថ្ងៃទី១៤ ខែធ្នូ ឆ្នាំ២០០៩ ស្តីពីផែនការអភិវឌ្ឍន៍ និងកម្មវិធីវិនិយោគរាជធានី ខេត្ត ក្រុង ស្រុក ខណ្ឌ។ លើសពីនេះទៀត ដើម្បីធានាឲ្យក្រុមប្រឹក្សាអាណត្តិទី១នៃរដ្ឋបាលរាជធានី ខេត្ត ក្រុង ស្រុក ខណ្ឌ អាចរៀបចំកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលរបស់ខ្លួនបានរលូន ក្រសួងមហាផ្ទៃ និងក្រសួងផែនការបានរៀបចំ និងដាក់ឱ្យអនុវត្តសេចក្តីណែនាំបច្ចេកទេសលម្អិតអំពីកិច្ចដំណើរការរៀបចំផែនការអភិវឌ្ឍន៍រយៈពេល០៥ឆ្នាំ និងកម្មវិធីវិនិយោគ០៣ឆ្នាំរំកិលរបស់រដ្ឋបាលរាជធានី ខេត្ត ក្រុង ស្រុក ខណ្ឌ។​ សេចក្តីណែនាំបច្ចេកទេសនេះ បានតម្រូវឲ្យក្រុមប្រឹក្សានៃរដ្ឋបាលរាជធានី ខេត្ត ក្រុង ស្រុក ខណ្ឌរៀបចំកសាងផែនការអភិវឌ្ឍន៍របស់ខ្លួនចំនួន០៤ជំហាន ដែលរួមមាន ១).ការត្រៀមរៀបចំសម្រាប់ការកសាងផែនការអភិវឌ្ឍន៍ ២).ការផ្សព្វផ្សាយព័ត៌មានអំពីការកសាងផែនការអភិវឌ្ឍន៍ ៣).ការកសាងផែនការអភិវឌ្ឍន៍ និង៤).ការអនុម័តផែនការអភិវឌ្ឍន៍។ ដោយឡែកការរៀបចំកសាងកម្មវិធីវិនិយោគបីឆ្នាំរំកិលមានចំនួន០៣ជំហាន ដែលរួមមាន ១).ការរៀបចំបញ្ជីគម្រោងអាទិភាពសម្រាប់កម្មវិធីវិនិយោគបីឆ្នាំរំកិល ២).រៀប​ចំសេចក្តីព្រាងកម្មវិធីវិនិយោគបីឆ្នាំរំកិល និង៣).ការអនុម័តកម្មវិធីវិនិយោគបីឆ្នាំរំកិល។ សេចក្តីណែនាំទាំងនេះត្រូវបានរៀបចំដាច់ដោយឡែកពីគ្នារវាងសេចក្តីណែនាំសម្រាប់ការរៀបចំផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ព្រមទាំងបានញែកដាច់ពីគ្នារវាងសេចក្តីណែនាំសម្រាប់ថ្នាក់រាជធានី ខេត្ត និងថ្នាក់ក្រុង ស្រុក ខណ្ឌ។ សេចក្តីណែនាំបច្ចេកទេសទាំងនេះ ត្រូវបានពិនិត្យ និងកែសម្រួលឡើងវិញនៅឆ្នាំ២០១៣ ដោយបានកែសម្រួលនីតិវិធីនៃការរៀបចំ និងកសាងផែនការអភិវឌ្ឍន៍មកត្រឹម៣ជំហានរួមមាន ១).ការរៀបចំ និងការផ្សព្វផ្សាយព័ត៌មានស្តីពីដំណើរការកសាងផែនការអភិវឌ្ឍន៍ ២).ការកសាងសេចក្តីព្រាងផែនការអភិវឌ្ឍន៍ និង៣).ការអនុម័ត និងការផ្សព្វផ្សាយផែនការអភិវឌ្ឍន៍។ ដោយឡែកសេចក្តីណែនាំកម្មវិធីវិនិយោគបីឆ្នាំរំកិលក៏បានពិនិត្យ និងកែសម្រួលឡើងវិញអំពីជំហាន និងសកម្មភាពដែលត្រូវអនុវត្ត ប៉ុន្តែរក្សានៅត្រឹម៣ជំហានដដែល រួមមាន ១).ការរៀបចំគម្រោងអាទិភាពសម្រាប់កម្មវិធីវិនិយោគបីឆ្នាំរំកិល ២).ការរៀបចំសេចក្តីព្រាងកម្មវិធីវិនិយោគបីឆ្នាំរំកិល និង៣).ការអនុម័ត និងផ្សព្វផ្សាយកម្មវិធីវិនិយោគបីឆ្នាំរំកិល។​
* ដំណាក់កាលទី៤ ៖ ដើម្បីជួយឲ្យរដ្ឋបាលថ្នាក់ក្រោមជាតិអាចរៀបចំកសាងផែនការអភិវឌ្ឍន៍ និងកម្មវិធីវិនិយោគ​របស់​ខ្លួនប្រកបដោយសនិទានភាព និងភាពស័ក្តិសិទ្ធិ ស្រប​តាម​ចរិតលក្ខណៈដោយឡែកៗពីគ្នា​នៃរដ្ឋបាល​នីមួយៗ ក្នុងឆ្នាំ២០១៤ រាជរដ្ឋាភិបាលបានសម្រេចដាក់ចេញនូវ​ **ឯកសារ​គោល​នយោ​បាយ​ស្តីពីប្រព័ន្ធ​ផែន​ការ​របស់រដ្ឋបាល​ថ្នាក់ក្រោមជាតិ** ដោយបានកំណត់នូវទស្សនវិស័យ គោល​បំណង គោលដៅ គោលការណ៍ និងយុទ្ធសាស្ត្រ​នានាសម្រាប់ផ្តល់ការណែនាំតម្រង់ទិសដល់​រដ្ឋ​បាល​​ថ្នាក់ក្រោមជាតិ ដើម្បី​បង្កើន​ប្រសិទ្ធភាព​នៃការធ្វើសេចក្តីសម្រេចចិត្តដោយស្វ័យ​ភាព​​​​​​​​​​​​​​​របស់ក្រុម​​​​ប្រឹក្សារដ្ឋបាលថ្នាក់ក្រោមជាតិ​នីមួយៗ និងបង្កើន​ប្រសិទ្ធ​ភាពនៃការសម្របសម្រួល ការកៀរគរ​ការគាំទ្រពីក្រសួង ស្ថាប័ន មន្ទីរ អង្គភាព និងអ្នកពាក់ព័ន្ធនានាក្នុង​ការ​​​ឆ្លើយតបទៅ​នឹង​តម្រូវការ​របស់​ប្រជាពលរដ្ឋ និងការជំរុញកិច្ចអភិវឌ្ឍ​មូល​ដ្ឋាន​ប្រកបដោយភាពស័ក្តិសិទ្ធិ តាមរយៈការរៀបចំ និងអនុវត្តនូវផែនការអភិវឌ្ឍន៍ និងកម្មវិធីវិនិយោគរបស់ខ្លួន។ នៅឆ្នាំ២០១៧ ដោយផ្អែកលើគោលនយោបាយស្តីពីប្រព័ន្ធផែនការរបស់រដ្ឋបាលថ្នាក់ក្រោមជាតិនេះ ក្រសួងមហាផ្ទៃ ក្រសួងផែនការ លេខាធិការដ្ឋាន គ.ជ.អ.ប និងក្រសួង ស្ថាប័នពាក់ព័ន្ធបានពិនិត្យ និងកែសម្រួលឡើងវិញនូវសេចក្តីណែនាំបច្ចេកទេសស្តីពីការរៀបចំកសាងផែនការអភិវឌ្ឍន៍រយៈពេលប្រាំឆ្នាំ និងកម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ក្រោមជាតិនីមួយៗដោយឡែកៗពីគ្នា ដោយធានាបាននូវស្វ័យភាពរបស់រដ្ឋបាលនីមួយៗ និងស្របតាមចរិតលក្ខណៈ និងប្រភេទនៃ​រដ្ឋបាលនីមួយៗ។ ដោយផ្អែកតាមគោលនយោបាយនេះ ផែនការអភិវឌ្ឍន៍របស់រដ្ឋបាលថ្នាក់ក្រោមជាតិ ត្រូវឆ្លុះបញ្ចាំងលើសមាភាពធំៗចំនួនពីរ គឺ ទី១.ផែនការអភិវឌ្ឍន៍រយៈពេលប្រាំឆ្នាំ និង​ទី២.កម្មវិធីអភិវឌ្ឍន៍មូលដ្ឋានរយៈពេលប្រាំឆ្នាំ ដែលឆ្លុះបញ្ចាំងអំពីរបៀបវារៈ ឬកម្មវិធី​អភិ​វឌ្ឍរបស់​រដ្ឋបាលថ្នាក់ក្រោមជាតិនីមួយៗ។​ ជាមួយគ្នានេះ កម្មវិធីវិនិយោគបីឆ្នាំរំកិល ក៏ត្រូវឆ្លុះបញ្ចាំងអំពីគម្រោងវិនិយោគ ការផ្តល់សេវានានា និងការដាក់ចេញលិខិតបទ​ដ្ឋាន​គតិ​យុត្តរបស់រដ្ឋបាលថ្នាលក្រោមជាតិ និងរបស់មន្ទីរ អង្គភាព ឬការិយា​ល័យជំនាញ​នានា។ សេចក្តីណែនាំស្តីពីការរៀបចំ និងកសាងផែនការអភិវឌ្ឍន៍រាជធានី ខេត្ត ក្រុង ស្រុក ខណ្ឌ និងឃុំ សង្កាត់ដែលបានកែសម្រួលមានចំនួន៣ជំហាន រួមមាន ១).ការវិភាគស្ថានភាព និងការកំណត់តម្រូវការអភិវឌ្ឍន៍ ២).ការរៀបចំ និងចងក្រងសេចក្តីព្រាងផែនការអភិវឌ្ឍន៍ និង៣).ការពិនិត្យ អនុម័ត និងផ្សព្វផ្សាយផែនការអភិវឌ្ឍន៍។​ ជាមួយគ្នានេះ សេចក្តីណែនាំស្តីពីការរៀបចំ និងកសាងកម្មវិធីវិនិយោគបីឆ្នាំរំកិលរាជធានី ខេត្ត ក្រុង ស្រុក ខណ្ឌ និងឃុំ សង្កាត់ ក៏ត្រូវបានកែសម្រួលក៏មាន៣ជំហានដែរ រួមមាន ១).ការប្រមូលព័ត៌មានស្តីពីតម្រូវការរបស់មូលដ្ឋានសម្រាប់កសាងកម្មវិធីវិនិយោគបីឆ្នាំរំកិល ២).ការរៀបចំសេចក្តីព្រាងកម្មវិធីវិនិយោគបីឆ្នាំរំកិល និង៣).ការពិនិត្យ អនុម័ត និងផ្សព្វផ្សាយកម្មវិធីវិនិយោគបីឆ្នាំរំកិល។ ជាមួយគ្នានេះ នៅក្នុងឆ្នាំ២០១៩ រាជរដ្ឋាភិបាលបានសម្រេចធ្វើសមាហរណកម្មការិ​យាល័យជំនាញនានានៅថ្នាក់ក្រុង ស្រុក ខណ្ឌ ឲ្យមកស្ថិតនៅក្រោមរចនាសម្ព័ន្ធរដ្ឋបាលក្រុង ស្រុក ខណ្ឌ។ ការធ្វើសមាហរណកម្មនេះ បានធ្វើឲ្យប៉ះពាល់ដល់ដំណើរការ និងនីតិវិធីនៃការរៀបចំផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលរបស់រដ្ឋបាលក្រុង ស្រុក ខណ្ឌ។ ប៉ុន្តែជាទូទៅ ប្រព័ន្ធផែនការរបស់រដ្ឋបាលថ្នាក់ក្រោមជាតិ គឺមានភាពប្រទាក់ក្រឡាគ្នា ដែលយើងមិនអាចកែសម្រួលតែដំណើរការ និងនីតិវិធីនៃការរៀបចំផែនការរបស់ក្រុង ស្រុក ខណ្ឌ ប៉ុណ្ណោះទេ ពោលគឺត្រូវកែសម្រួលទាំងឃុំ សង្កាត់ និងរាជធានី ខេត្តផងដែរ។ លើសពីនេះទៀត ដោយសារការអនុវត្តកន្លងមក ដំណើរការនៃការរៀបចំកម្មវិធីវិនិយោគរបស់រដ្ឋបាលថ្នាក់ក្រោមជាតិ មិនទាន់បានបន្ស៊ីគ្នាពេញលេញជាមួយដំណើរការនៃការរៀបចំយុទ្ធសាស្រ្តថវិកា ដែលធ្វើការរៀបចំផែនការយុទ្ធសាស្រ្តថវិកាមិនទាន់បានឆ្លុះបញ្ចាំងពេញលេញទៅនឹងតម្រូវការជាអាទិភាព​របស់ប្រជាពលរដ្ឋ ហេតុនេះក្រុមការងារអន្តរក្រសួងដែលមានក្រសួងមហាផ្ទៃ ក្រសួងផែនការ ក្រសួងសេដ្ឋកិច្ច និងហិរញ្ញវត្ថុ និងលេខាធិការដ្ឋាន គ.ជ.អ.ប បានសម្រេចកែសម្រួលក្របខ័ណ្ឌពេលវេលា និងនីតិវិធីនៃការរៀបចំកម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ក្រោមជាតិ ឲ្យស្របនឹងក្របខ័ណ្ឌពេលវេលានៃការរៀបចំយុទ្ធសាស្រ្តថវិកាដែលបានកំណត់ដោយច្បាប់ស្តីពីការគ្រប់គ្រងហិរញ្ញវត្ថុ និងទ្រព្យសម្បត្តិរបស់រដ្ឋបាលថ្នាក់ក្រោមជាតិ តាមរយៈការដាក់ចេញនូវសេចក្តីណែនាំបំពេញបន្ថែមនៅឆ្នាំ២០២០ ដោយតម្រូវឱ្យក្រុមប្រឹក្សានៃរដ្ឋបាលថ្នាក់ក្រោមជាតិនីមួយៗពិនិត្យ និងសម្រេចលើតម្រូវការ គម្រោងអាទិភាពដែលស្របនឹងលទ្ធភាពធនធានរបស់ខ្លួន ដើម្បីដាក់បញ្ចូលក្នុងផែនការយុទ្ធសាស្រ្ត ថវិការាជធានី ខេត្ត។​

៥. លទ្ធផលការអនុវត្ត​

គ្រប់ក្រុមប្រឹក្សានៃរដ្ឋបាលឃុំ សង្កាត់ រដ្ឋបាលក្រុង ស្រុក ខណ្ឌ និងរដ្ឋបាលរាជធានី ខេត្ត បានរៀបចំ អនុម័ត និងដាក់ឱ្យអនុវត្តនូវផែនការអភិវឌ្ឍន៍រយៈពេលប្រាំឆ្នាំរបស់ខ្លួននៅក្នុងឆ្នាំទី១នៃអាណត្តិរបស់ខ្លួន​នីមួយៗ និងបានរៀបចំកម្មវិធីវិនិយោគបីឆ្នាំរំកិលប្រចាំឆ្នាំរបស់ខ្លួនជាទៀងទាត់ស្របតាមច្បាប់ លិខិតបទដ្ឋានគតិយុត្ត និងសេចក្តីណែនាំបច្ចេកទេសដែលមានជាធរមាន លើកលែងតែក្រុមប្រឹក្សាក្រុង ស្រុក ខណ្ឌ និងរាជធានី ខេត្តអាណត្តិទី១ប៉ុណ្ណោះ ដែលបានពន្យាពេលនៃការរៀបចំផែនការអភិវឌ្ឍន៍រហូតដល់ឆ្នាំទី២នៃអាណត្តិរបស់ខ្លួន។

ផែនការអភិវឌ្ឍន៍រយៈពេលប្រាំឆ្នាំរបស់ក្រុមប្រឹក្សានៃរដ្ឋបាលថ្នាក់ក្រោមជាតិនីមួយៗ ត្រូវបាន ប្រើប្រាស់ជា​មូលដ្ឋានក្នុងការកំណត់នូវចក្ខុវិស័យ គោលបំណង គោលដៅ និងយុទ្ធសាស្រ្តអភិវឌ្ឍន៍ដែលត្រូវសម្រេចឱ្យបានក្នុងអាណត្តិរបស់ក្រុមប្រឹក្សានៃរដ្ឋបាលសាមីនីមួយៗ។ លើសពីនេះទៀត ផែនការអភិវឌ្ឍន៍បានចង្អុលបង្ហាញ និងតម្រង់ទិសដល់ការរៀបចំកម្មវិធីវិនិយោគបីឆ្នាំរំកិល ដើម្បីធានាថា គម្រោងវិនិយោគជាអាទិភាពនីមួយៗបានចូលរួមសម្រេចនូវចក្ខុវិស័យ គោលបំណង និងគោលដៅនៃផែនការអភិវឌ្ឍន៍របស់ក្រុមប្រឹក្សាដែលបានកំណត់​។ ជាមួយគ្នានេះ កម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ក្រោមជាតិនីមួយៗ ក៏ត្រូវបានប្រើប្រាស់ជាយន្តការ ឬមធ្យោបាយចម្បងក្នុងការធានាឱ្យការប្រើប្រាស់ធនធានមូលនិធិ និងថវិកាដែលបានផ្ទេរឱ្យទៅដល់រដ្ឋបាលថ្នាក់ក្រោមជាតិពិតជាឆ្លើយតបទៅនឹងតម្រូវការរបស់ប្រជាពលរដ្ឋប្រកបដោយប្រសិទ្ធភាព។

តាមរយៈការរៀបចំកសាងកម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ក្រោមជាតិ ចាប់តាំងពីឆ្នាំ២០០២មក គម្រោងឃុំ សង្កាត់ចំនួន.............គម្រោង និងចាប់តាំងពីឆ្នាំ២០០៩មក គម្រោងក្រុង ស្រុក ខណ្ឌចំនួន.........គម្រោង និងគម្រោងរាជធានី ខេត្តចំនួន...........គម្រោង ត្រូវបានរៀបចំ អនុម័ត និងអនុវត្តនៅតាមមូលដ្ឋាន។ គម្រោងវិនិយោគទាំងនេះ បានឆ្លើយតបទៅនឹងតម្រូវការអាទិភាពរបស់ប្រជាពលរដ្ឋ ពិសេសស្រ្តី កុមារ ជនមានពិការភាព ព្រមទាំងបានចូលរួមចំណែកក្នុងការលើកកម្ពស់កំណើនសេដ្ឋកិច្ចក្នុងមូលដ្ឋាន និងការកាត់បន្ថយភាពក្រីក្ររបស់ប្រជាពលរដ្ឋ។​

ការរៀបចំ និងអនុវត្តផែនការអភិវឌ្ឍន៍រយៈពេលប្រាំឆ្នាំ និងកម្មវិធីវិនិយោគបីឆ្នាំរំកិលរបស់រដ្ឋបាលថ្នាក់ក្រោមជាតិ បានចូលរួមពង្រឹង និងពង្រីកគណនេយ្យភាពតាមបែបប្រជាធិបតេយ្យនៅថ្នាក់ក្រោម ជាតិចំពោះប្រជាពលរដ្ឋ ធានាបាននូវការចូលរួមរបស់ប្រជាពលរដ្ឋក្នុងការធ្វើសេចក្តីសម្រេចចិត្ត និងអនុវត្តសេចក្តីសម្រេចចិត្តនោះ និងការឆ្លើយតបទៅនឹងបញ្ហា តម្រូវការរបស់ប្រជាពលរដ្ឋប្រកបដោយសមធម៌ ប្រសិទ្ធភាព ព្រមទាំងធានានូវការការពារធនធានធម្មជាតិ និងបរិស្ថានផងដែរ។

៦. បញ្ហាប្រឈម និងដំណោះស្រាយ​​

ការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលនៅថ្នាក់ក្រោមជាតិ បានជួបប្រទះបញ្ហាប្រឈមចម្បងៗដូចខាងក្រោម ៖​

* ការអនុវត្តកំណែទម្រង់គឺជាការងារថ្មីទាំងនៅរដ្ឋបាលថ្នាក់ជាតិ និងនៅរដ្ឋបាលថ្នាក់ក្រោមជាតិ ដែលទាមទារឱ្យមានការសិក្សា ពិគ្រោះយោបល់ អនុវត្តសាកល្បង និងកែសម្រួលកិច្ចដំណើរការនៃការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលជាបន្តបន្ទាប់។
* សមត្ថភាពរបស់រដ្ឋបាលថ្នាក់ក្រោមជាតិនៅមានកម្រិត ពិសេសរដ្ឋបាលឃុំ សង្កាត់ ដែលជាហេតុនាំឱ្យការអនុវត្តការរៀបចំ និងកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលមិនទាន់បានគ្រប់ជ្រុងជ្រោយ តាមនីតិវិធីដែលបានកំណត់នៅក្នុងសេចក្តីណែនាំបច្ចេកទេស។​
* ដោយសារធនធានថវិការបស់រដ្ឋបាលថ្នាក់ក្រោមជាតិនីមួយៗនៅមានកម្រិតទាបខ្លាំង បើធៀបជាមួយតម្រូវការជាអាទិភាពដែលប្រជាពលរដ្ឋបានលើកឡើង​ ដែលនាំរដ្ឋបាលថ្នាក់ក្រោមជាតិនីមួយៗមានលទ្ធភាពតិចតួចក្នុងការឆ្លើយតប និងដោះស្រាយសំណើរ សំណូមពររបស់ប្រជាពលរដ្ឋ។

ក្នុងការឆ្លើយតបទៅនឹងបញ្ហាប្រឈមចម្បងៗខាងលើ ដំណោះស្រាយមួយចំនួនត្រូវបានអនុវត្ត រួមមាន ៖

* សិក្សា ពិគ្រោះយោបល់ជាមួយរដ្ឋបាលថ្នាក់ក្រោមជាតិ និងអ្នកពាក់ព័ន្ធនានា ដើម្បីកំណត់អំពីបញ្ហាប្រឈមនៃការអនុវត្តការរៀបចំកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិល ព្រមទាំងពិនិត្យ និងកែសម្រួលសេចក្តីណែនាំបច្ចេកទេសជាបន្តបន្ទាប់ ដើម្បីបំពេញបន្ថែមចំណុចខ្វះខាត និងបញ្ហាប្រឈមនានាដែលរដ្ឋបាលថ្នាក់ក្រោមជាតិជួបប្រទះ
* រៀបចំបង្កើតយន្តការគាំទ្រនៅថ្នាក់ជាតិ ដែលមានសមាសភាពមកពីក្រសួងមហាផ្ទៃ ក្រសួង ផែនការ ក្រសួងសេដ្ឋកិច្ចនិងហិរញ្ញវត្ថុ លេខាធិការដ្ឋាន គ.ជ.អ.ប និងក្រសួង ស្ថាប័នពាក់ ព័ន្ធ ដើម្បីផ្តល់ការគាំទ្របច្ចេកទេស និងការអភិវឌ្ឍសមត្ថភាពដល់រដ្ឋបាលថ្នាក់ក្រោមជាតិ
* រៀបចំបង្កើតយន្តការគាំទ្រនៅថ្នាក់ក្រោមជាតិ ៖ ទីចាត់ការផែនការ និងវិនិយោគ និងមន្ទីរផែនការរាជធានី ខេត្ត គឺជាយន្តការគាំទ្រដល់ការរៀបចំ និងកសាងផែនការអភិវឌ្ឍន៍រាជធានី ខេត្ត ក្រុង ស្រុក ខណ្ឌ និងឃុំ សង្កាត់ក្នុងរាជធានី និងខេត្តនីមួយៗ។ បន្ថែមលើយន្តការនៅថ្នាក់រាជធានី ខេត្ត ការិយាល័យផែនការ និងគាំទ្រឃុំ សង្កាត់នៃរដ្ឋបាលក្រុង ស្រុក និងការិយាល័យផែនការ និងហិរញ្ញវត្ថុនៃរដ្ឋបាលខណ្ឌមានភារកិច្ចក្នុងការគាំទ្រដល់រដ្ឋបាលឃុំ សង្កាត់ក្នុងការរៀបចំកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលឃុំ សង្កាត់។
* រាជរដ្ឋាភិបាលបានបង្កើន និងព្យាយាមបង្កើនកាន់តែច្រើនថែមទៀតនូវទំហំមូលនិធិឃុំ សង្កាត់ ក្រុង ស្រុក និងថវិការាជធានី ខេត្ត ខណ្ឌ ដើម្បីបង្កើនលទ្ធភាពរបស់រដ្ឋបាលថ្នាក់ក្រោមជាតិនីមួយៗក្នុងការឆ្លើយតប និងដោះស្រាយបញ្ហា និងតម្រូវការរបស់ប្រជាពលរដ្ឋ។​

៧. ចក្ខុវិស័យខាងមុខ​

* កំណើនសេដ្ឋកិច្ច និងការអភិវឌ្ឍខ្លាំងនៅមូលដ្ឋានបាននឹងកំពុងផ្លាស់ប្តូរក្រុងមួយចំនួនឱ្យក្លាយជាទីក្រុងធំៗ ដែលទាមទារឱ្យមានប្រព័ន្ធគ្រប់គ្រងមួយដាច់ដោយឡែក ដែលខុសប្លែកពីប្រព័ន្ធគ្រប់គ្រងរបស់រដ្ឋបាលក្រុង ស្រុក និងខេត្តផ្សេងៗទៀត។​ ក្នុងន័យនេះ ដើម្បីធានាឱ្យការរៀបចំកសាងផែនការបានស្របតាមចរិតលក្ខណៈនៃប្រភេទរដ្ឋបាលដែលជាទីក្រុងធំៗ ចាំបាច់ត្រូវរៀបចំ និងដាក់ឱ្យអនុវត្តនូវប្រព័ន្ធ បែបបទ និងនីតិវិធីនៃការរៀបចំកសាងផែនការអភិវឌ្ឍន៍ និងកម្មវិធីវិនិយោគបីឆ្នាំរំកិលសម្រាប់ទីក្រុងធំៗទាំងនេះ។​
* ​ដើម្បីធានាឱ្យមានប្រសិទ្ធភាពនៃការរៀបចំ និងកសាងផែនការអភិវឌ្ឍន៍នៅថ្នាក់ក្រោមជាតិ ទាមទារឱ្យមានការបង្កើនធនធានហិរញ្ញវត្ថុរបស់រដ្ឋបាលថ្នាក់ក្រោមជាតិឱ្យបាន ច្រើន ដែលនឹងអាចឆ្លើយតប និងដោះស្រាយបញ្ហា និងតម្រូវការជាអាទិភាពរបស់ប្រជាពលរដ្ឋបានជាអតិបរមា។